הכתר (סדרת טלוויזיה)

| --- | --- |

כותרת הפתיחה
 סוגה:  דרמה היסטורית ביוגרפיה
 יוצרים:  פיטר מורגן
 כותבים:  פיטר מורגן
 בימוי:  סטיבן דלדרי, פיליפ מרטין, ג'וליאן ג'רולד 
 שחקנים:  קלייר פוי אוליביה קולמן אימלדה סטונטון מאט סמית ונסה קירבי איילין אטקינס ג'רמי נורת'ם ויקטוריה המילטון אלכס ג'נינגס ליה ויליאמס בן מיילס גרג וייז ג'ארד האריס סטיבן דיליין ג'ון לית'גו הלנה בונהם קרטר אמה קורין לסלי מנוויל ג'ונתן פרייס ג'וני לי מילר אליזבת דביקי דומיניק ווסט
 פסקול:  הנס צימר (מוזיקת הפתיחה)
 ארץ מקור:  הממלכה המאוחדת ארצות הברית
 שפות:  אנגלית
 מקום התרחשות:  ארמון בקינגהאם, טירת וינדזור, צ'רטוול, גורדונסטאון, דאונינג 10, מנזר וסטמינסטר, לונדון, טירת בלמורל 
 מספר עונות:  6 (נכון ל־16 בנובמבר 2023) 
 מספר פרקים:  60 (נכון ל־14 בדצמבר 2023) 
 הפקה
 מפיק:  אנדרו איטון
 מפיקים בפועל:  פיטר מורגן סטיבן דלדרי אנדי האריס פיליפ מרטין סוזן מאקי מתיו בייאם שו רוברט פוקס 
 חברת הפקה:  Left Bank Pictures Sony Pictures Television
 הפצה:  נטפליקס 
 אתר צילומים:  אולפני אלסטרי, סקוטלנד, טירת ניו סליינס, אחוזת ואדסדון, קתדרלת אילי, דרום אפריקה, לונדון, לנקסטר האוס, המכללה הימית המלכותית בגריניץ' 
 צלמים:  אדריאנו גולדמן 
 מוזיקה:  רופרט גרגסון-ויליאמס
 אורך פרק:  54–61 דקות
 שידור
 רשת שידור:  נטפליקס
 פורמט (תמונה):  4K‏ (Ultra HDTV)
 תקופת שידור מקורית:  4 בנובמבר 2016 – 14 בדצמבר 2023
 קישורים חיצוניים
 אתר רשמי
 דף התוכנית ב-IMDb
 
הכתר (באנגלית: The Crown) היא סדרת דרמה ביוגרפית בריטית-אמריקאית, שיצר וכתב פיטר מורגן והופקה על ידי Left Bank Pictures ו-Sony Pictures Television עבור שירות הזרמת המדיה נטפליקס. הסדרה מתארת, תוך נטילת חופש אמנותי – היסטוריונים אף קראו למפיקים להוסיף תניית פטור בפתיח, המדגישה כי בעלילה ישנם יסודות בדיוניים רבים – את תקופת שלטונה של המלכה אליזבת השנייה בממלכה המאוחדת. עלילת העונה הראשונה מתרחשת החל מ-1947 עם נישואיה של המלכה לפיליפ, דוכס אדינבורו עד לסיום אירוסיה של אחותה הנסיכה מרגרט לפיטר טאונסנד ב-1955. עלילת העונה השנייה מתרחשת החל ממשבר סואץ ב-1956 עד לפרישתו של ראש הממשלה הרולד מקמילן בעקבות השערורייה של פרשת פרופיומו. עלילת העונה השלישית מתרחשת החל משנת 1964 ועד 1977 ומתחילה בבחירתו של הרולד וילסון לראשות ממשלת הממלכה המאוחדת ומסתיימת בחגיגות 25 שנה למלכותה של אליזבת. העונה הרביעית מתרחשת במהלך כהונתה של מרגרט תאצ'ר כראש הממשלה. כשהעונה החמישית התמקדה בשנות ה-90 של המאה ה-20 והעונה השישית והאחרונה הסתיימה בחגיגות ה-50 לשלטונה של אליזבת, בתחילת העשור הראשון של המאה ה-21, בתקופתו של טוני בלייר כראש ממשלה.
הסדרה "הכתר" התפתחה בעקבות סרטו של מורגן "המלכה" משנת 2006 והמחזה "The Audience" מ-2013. בסך הכול כוללת הסדרה 60 פרקים ששודרו בשש עונות, בעשרה פרקים בני שעה בכל עונה, המתארים את כל שנותיה של המלכה. בכל שתי עונות מוחלפים השחקנים. קלייר פוי מגלמת את המלכה בשתי העונות הראשונות ולצדה מופיעים מאט סמית בתפקיד הנסיך פיליפ וונסה קירבי בדמות הנסיכה מרגרט. בעונה השלישית והרביעית גילמה את אליזבת השחקנית אוליביה קולמן ולצידה מופיעים טוביאס מנזיס כנסיך פיליפ והלנה בונהם קרטר כנסיכה מרגרט. בעונה החמישית והשישית הם הוחלפו על ידי אימלדה סטונטון בתור המלכה, ג'ונתן פרייס בתור הנסיך פיליפ ולסלי מנוויל בתור הנסיכה מרגרט, דומיניק ווסט בתור הנסיך צ'ארלס ואוליביה ויליאמס בתור קמילה. אליהם הצטרפה אליזבת דביקי בתור הנסיכה דיאנה.
הצילומים נערכו באולפני אלסטרי בבורהמווד שבהרטפורדשייר, ובאתרי צילומים במקומות שונים ברחבי הממלכה המאוחדת. העונה הראשונה עלתה לשידור במלואה על ידי נטפליקס ב-4 בנובמבר 2016. היא קיבלה ביקורות חיוביות, המבקרים שיבחו את הופעות השחקנים, את הבימוי, הכתיבה, הצילומים, ההפקה והדיוק ההיסטורי היחסי של תיאור שלטונה של המלכה אליזבת. בשנת 2021 זכתה הסדרה בפרס אמי לבידור בפריים טיים לסדרת הדרמה הטובה ביותר. במיוחד זכו לשבחים קלייר פוי על התפקיד הראשי וג'ון לית'גו בדמות וינסטון צ'רצ'יל. פוי זכתה בפרס גילדת שחקני המסך לשחקנית הטובה ביותר ולית'גו זכה בפרס השחקן הטוב ביותר בטקס ה-23 של פרס גילדת שחקני המסך וכן בפרס אמי לשחקן המשנה הטוב ביותר בסדרת דרמה. עוד זכתה הסדרה פעמיים בפרס גלובוס הזהב, בשנים 2016 ו-2020, בפרס בחירת מבקרי הטלוויזיה ובפרס גילדת שחקני המסך לאנסמבל השחקנים הטוב ביותר בסדרת דרמה.
חלקה הראשון של עונתה השישית והאחרונה של הסדרה עלה לשירות ב-16 בנובמבר 2023; ואילו חלקה השני עלה ב-14 בדצמבר 2023.